Armtimes.com-ը սեպտեմբերի 20-ին «Հայկազ Բաղմանյանը բիզնես է խլել. գործարարը դիմում է Կարեն Կարապետյանին» վերնագրով հոդված էր հրապարակել, որում Գեղարքունիքի մարզի Մարտունի քաղաքի «Պանրագործական ընկերություն» ԲԲԸ-ի տնօրեն Թաթուլ Բաղդասարյանը պատմել էր, թե ինչպես է ՀՀ ԶՈՒ գլխավոր շտաբի պետի տեղակալ Հայկազ Բաղմանյանի հետ նախնական համաձայնությամբ բիզնես հիմնադրել, սակայն վերջինս «խլել է» համատեղ բիզնեսը: Այդ հրապարակումից մեկ շաբաթ անց «Civilnet.am» կայքն է անդրադարձել այս խնդրին եւ Մարտունու քաղաքապետարանից պարզաբանում ստացել, որում ասված է. «2.38 հեկտար եւ 0.15 հա հողամասերը, որոնք հանդիսանում են «Մարտունու պանրագործարան» բաց բաժնետիրական ընկերության շենք շինությունների սպասարկման տարածք, ՀՀ կառավարության 26.01.2006 թվականին ընդունված որոշմամբ փոխանցվել են Մարտունի համայնքին: Կառավարության նույն որոշմամբ Մարտունի համայնքին է փոխանցվել նաեւ 0.60 հեկտար տարածքը, որի վրա «Պավել եւ ընկերներ» ՍՊԸ-ի կողմից 2009 թվականին ինքնակամ կառուցվել է գազալցակայան. քանի որ գազալցակայանը կառուցվել է համայնքային սեփականություն հանդիսացող հողամասի վրա, ուստի կառավարության 18.05.2006 թվականին ընդունված երկու որոշումների համաձայն Մարտունի համայնքի ավագանու 11.12.2009 թվականի Ն136 որոշմամբ այն ճանաչվել է որպես համայնքի սեփականություն: Մարտունի համայնքի ավագանին նշված գազալցակայանը համարել է համայնքային սեփականություն, քանի որ այն կառուցվել է համայնաքային սեփականություն հանդիսացող հողամասի վրա»: